หุ้นเอเชียเขียวยกแผง-ดาวน์โจนส์ปิดพุ่ง 400 จุด จับตาผลเลือกตั้งสหรัฐวันนี้!
หุ้นเอเชียเขียวยกแผง หลังดาวน์โจนส์พุ่ง 400 จุด แนะจับตาผลเลือกตั้งสหรัฐ
หุ้นเอเชียเขียวยกแผง หลังดาวน์โจนส์พุ่ง 400 จุด แนะจับตาผลเลือกตั้งสหรัฐ
3 พ.ย. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 400 จุดเมื่อคืน ขณะที่นักลงทุนจับตาการเลือกตั้งประธานาธิบดีสหรัฐในวันอังคารที่ 3 พ.ย.ตามเวลาสหรัฐ
โดย ดัชนี SSE Composite ตลาดหุ้นจีนเปิดวันนี้ที่ 3,239.81 จุด เพิ่มขึ้น 14.69 จุด, +0.46% ดัชนี HSI ตลาดหุ้นฮ่องกงเปิดวันนี้ที่ 24,689.56 จุด เพิ่มขึ้น 229.55 จุด, +0.94% ดัชนี TAIEX ตลาดหุ้นไต้หวันเปิดวันนี้ที่ 12,641.28 จุด เพิ่มขึ้น 49.97 จุด, +0.40% ดัชนี KOSPI ตลาดหุ้นเกาหลีใต้เปิดวันนี้ที่ 2,315.81 จุด เพิ่มขึ้น 15.65 จุด, +0.68% ดัชนี FTSE STI ตลาดหุ้นสิงคโปร์เปิดวันนี้ที่ 2,453.29 จุด เพิ่มขึ้น 10.16 จุด, +0.42% ดัชนี FBMKLCI ตลาดหุ้นมาเลเซียเปิดวันนี้ที่ 1,469.11 จุด เพิ่มขึ้น 2.65 จุด, +0.18%
ตลาดหุ้นญี่ปุ่นปิดทำการวันนี้ เนื่องในวันวัฒนธรรมแห่งชาติ
ทั้งนี้ นักลงทุนจับตาผลการเลือกตั้งประธานาธิบดีสหรัฐอย่างใกล้ชิด โดยแม้ผลสำรวจของทุกสำนักต่างระบุตรงกันว่า ประธานาธิบดีโดนัลด์ ทรัมป์จะพ่ายแพ้ต่อนายโจ ไบเดน คู่แข่งจากพรรคเดโมแครต ในการเลือกตั้งครั้งนี้ แต่คะแนนเสียงจากผู้ที่ยังไม่ได้ตัดสินใจ และคะแนนเสียงจากหลายรัฐที่ไม่ใช่ฐานเสียงของทั้งพรรคเดโมแครตและรีพับลิกัน อาจเป็นปัจจัยชี้ขาดผลการเลือกตั้งครั้งนี้
นอกเหนือจากผลการเลือกตั้งประธานาธิบดีสหรัฐแล้ว นักลงทุนยังจับตาการประชุมนโยบายการเงินของธนาคารกลางสหรัฐ (เฟด) ในวันที่ 4-5 พ.ย. หลังการเลือกตั้งประธานาธิบดีสหรัฐเพียงวันเดียว และการเปิดเผยตัวเลขการจ้างงานนอกภาคเกษตรในวันศุกร์
นอกจากนี้ ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 400 จุดเมื่อคืนนี้ (2 พ.ย.) ขณะที่นักลงทุนจับตาผลการเลือกตั้งประธานาธิบดีสหรัฐในวันอังคารที่ 3 พ.ย.ตามเวลาสหรัฐ อย่างไรก็ดี ดัชนี Nasdaq ปิดบวกเพียงเล็กน้อย เนื่องจากนักลงทุนเทขายหุ้นกลุ่มเทคโนโลยี
โดยดัชนีเฉลี่ยอุตสาหกรรมดาวโจนส์ปิดที่ 26,925.05 จุด เพิ่มขึ้น 423.45 จุด หรือ +1.60% ขณะที่ดัชนี S&amp;P500 ปิดที่ 3,310.24 จุด เพิ่มขึ้น 40.28 จุด หรือ +1.23% ส่วนดัชนี Nasdaq ปิดที่ 10,957.61 จุด เพิ่มขึ้น 46.02 จุด หรือ +0.42%
 
 